**Karakalpakio** aŭ **Karakalpakstano** (karakalpake *Qaraqalpaqstan Respublikasi*, *Qaraqalpaqstan* [nova latinalfabeta literumo]; Қарақалпақстан Республикасы, Қарақалпақстан [malnova cirilalfabeta literumo]; uzbeke *Qoraqalpog‘iston Respublikasi*, *Qoraqalpog‘iston*), oficiale *Respubliko Karakalpakstano* aŭ **Respubliko Karakalpakio**, estas aŭtonoma respubliko en la okcidento de Uzbekio, proksime de la lago Aralo. Ĝi kovras areon de 164 900 km² kaj komence de la jaro 2008 en ĝi vivis 1 727 813 loĝantoj. La ĉefurbo estas Nukus.

Geografio
---------

Oriente de la areo situas la dezerto Kizilkumo, okcidente la ebenaĵo *Ustjurt, kaj meze la delto de la rivero Amudarja.*

La akvo en la lago Aralo dum la lastaj jardekoj pli kaj pli malmultiĝis, ĉar la antaŭaj alfluoj per la riveroj Amudarja kaj Sirdarja pro tre fortiĝinta akvigo de kotonoplantejoj kaj aliaj agrikulturaj areoj ne plu atingas la lagon. Tio en la lastaj jardekoj gvidis al fortaj ekologiaj ŝanĝoj en la tuta regiono, al klimataj kaj geologiaj ŝanĝoj - sume al ekologia katastrofo. La bordoj de la lago retiriĝis de la tradiciaj havenurboj kaj ripozlokoj. Granda nombro de ŝipoj nun seke kuŝas sur sabla kaj sala fundo de la lago, anstataŭ en la akvo, kaj donas la impreson kvazaŭ temus pri "ŝipa tombejo".

Loĝantaro
---------

La loĝantaro je po triono konsistas el karakalpakoj, el uzbekoj kaj kazaĥoj.

Politiko
--------

La aŭtonoma respubliko havas propran parlamenton, propran ministraron kaj propran flagon. La karakalpaka lingvo kaj la uzbeka lingvo estas la du oficialaj lingvoj de la regiono.

Unu el la vicgvidantoj de la Parlamento de Uzbekio (Oliy Majlis) estas reprezentanto de la aŭtonoma respubliko - ĉiam tiu, kiu momente estas la gvidanto de la Parlamento de Karakalpakio (Joqargi Keñes).

Administra divido
-----------------

Karakalpakstano estas dividita en 14 distriktojn (karakalpake *rayon* laŭ la paralela rusa vorto, uzbeke *tuman*) kaj en 7 eksterdistriktajn urbojn (karakalpake *qalas*, uzbeke *shahar*). La eksterdistriktaj urboj estas Nokis, Shimbay, Kegeyli, Hoĝeli, Taqıyatas, Qoñirat kaj Tõrtkūl. La distrikto Kegeyli en sia nuna formo ekestis en 2004 per kunigo de la antaŭaj du distriktoj Kegeyli kaj Bozataw (ĉefloko estis Qazanketken).

distriktoj de Karakalpakstano| n-ro | distrikto | ĉefloko | n-ro | distrikto | ĉefloko | n-ro | distrikto | ĉefloko | n-ro | distrikto | ĉefloko |  | distriktoj de Karakalpakstano ekde 2004 |
| 1 | Amiw dãrya | Mañgıt | 5 | KegeyliKegeyli | KegeyliKegeyli | 9 | Qoñirat | Qoñirat | 13 | ToʻrtkoʻlTo'rtku'l | ToʻrtkoʻlTo'rtku'l |
| 2 | Biruniy | Biruniy | 6 | Moynaq | Moynaq | 10 | Qaraõzek | Qaraõzek | 14 | Xojeli | Xojeli |
| 3 | Shimbay | Shimbay | 7 | Nõkis | Aqmañgıt | 11 | Shomanay | Shomanay | la nomoj estas la karakalpakaj/small> |
| 4 | EllakqalaEllikqala | BoʻstonBustan | 8 | Qanlikõl | Qanlikõl | 12 | Taxtakõpir | Taxtakõpir |

Historio
--------

Ĝis la jaro 1924 la nordo de la regiono kun la regiono de la dezerto Kizilkumo apartenis al la Kirgiza ASSR ene de la Rusia Soveta Socialisma Respubliko - la nuna Kazaĥio. La sudo de Karakalpakstan ĝis la jaro 1924 estis parto de la Ĥorezma Popola Soveta Respubliko (ĝis 1920 Ĥanlando de Ĥiva). Ekde la 27-a de oktobro 1924 la nordo kaj sudo konsistigis komunan administran regionon - unue kiel aŭtonoma oblasto, ekde la 20-a de marto 1932 kiel Karakalpaka Aŭtonoma Soveta Socialisma Respubliko, post la 5-a de decembro 1936 kiel parto de Uzbeka SSR, kaj post 1991 de la postsocialisma Respubliko Uzbekio.

Ekonomio
--------

La ĉefaj ekonomiaj branĉoj estas la prenado de nafto kaj gaso, de saloj kaj fosfatoj el la tero, la akvige subtenata kultivo de kotono kaj rizo, la bredado de ŝafoj kaj silkraŭpoj kaj la tekstila industrio - surbaze de la produktata lano kaj silko.

Por havi sufiĉan akvon por la kultivo de kotono, ordonita de Jozef Stalin, granda kvanto el la akvo de la riveroj Amudarja kaj Sirdarja estis forkondukita en sennombrajn kanaletojn, tiel ke multe maltro da rivera akvo atingas la lagon Aralo, kiu sekve pli kaj pli malaperas.

Eksteraj ligiloj
----------------

* fotoj pri Karakalpakstano (anglalingva retejo) Arkivigite je 2007-11-09 per la retarkivo Wayback Machine